Lyset skinner i mørket
Av biskop Kari Alvsvåg
Det er nærmest med et lettelsens sukk vi nå forlater november og stiger inn i den mørkeste måneden i året.  For når den svarte desember er her, tennes julelysene i hele verden. Det lyser i kjøpesentre, på aldershjem og på børsen. Det skinner i barnehager, på arbeidsplasser og flyplasser. Det blinker og glitrer i gater og i tun. Ingen kan unngå å forstå at nå er det lysets tid. Nå er det advent, nå er det snart jul. 
Jeg tenker ofte på Jesu mor, Maria, når adventstiden er her. Jeg ser henne for meg, ung, høygravid, med mange håp og drømmer for barnet hun venter. Hun husker, som om det skulle vært i går, hvordan engelen kom til henne og kalte henne til å bære frem et barn. Og da Maria uttrykte at hun ikke forstod hvordan det skulle skje, siden hun ikke hadde vært sammen med noen mann, svarte engelen at ingenting er umulig for Gud. Så måtte Maria legge ut på vandring sammen med sin forlovede, Josef, for å følge myndighetenes påbud om å skrive seg inn i manntallet i Betlehem.
Det ble nok en tung reise. Det er bratt og steinete og langt å vandre fra Nasaret til Betlehem, og jeg tror Maria ante at fødselen var ganske nær. Kanskje var Maria fylt av uro for hva som ventet barnet? Maria levde i et område som var okkupert av den brutale romerske makten, og hun visste godt hvordan rå og ubehøvlet makt kunne utspille seg. Jeg tror Maria fryktet for sitt barns fremtid. Men Maria hadde likevel en grunnleggende tillit til Gud. 
For da Maria fikk vite at hun skulle bære fram et barn på Guds vegne, sang hun en lovsang. Hun sang i tro og med håp om en Gud som er mektig på en annen måte enn den makten hun kjente fra sine omgivelser. Hun synger:
Min sjel opphøyer Herren,
og min ånd fryder seg i Gud, min frelser.
For han har sett til sin tjenestekvinne i hennes fattigdom.
Og se, fra nå av skal alle slekter prise meg salig,
for store ting har han gjort mot meg,
han, den mektige; hellig er hans navn.
Fra slekt til slekt varer hans miskunn
over dem som frykter ham.
Han gjorde storverk med sin sterke arm;
han spredte dem som bar hovmodstanker i hjertet.
Han støtte herskere ned fra tronen og løftet opp de lave.
Vi lever også i en tid der makten er bråkete og ubehøvlet. Vi ser at retten taper for rå styrke. Altfor ofte blir det talt med våpen, med trusler, med den knyttede neven. Mange frykter for fremtiden. Mange er urolige for hva som venter. 
Men i sentrum av den kristne fortellingen står et bilde som utfordrer enhver autoritær forestilling om makt; et nyfødt barn lagt i en krybbe. Gud kommer ikke til verden med en hær, men med sårbarhet. Makt åpenbares ikke i en knyttet neve, men i en liten hånd som griper etter mor Marias finger.  Fra krybben i Betlehem stråler lys ut i verden. 
Det er derfor mange nå tenner lys over hele verden. Fordi vi snart skal feire at vi ikke er overlatt til oss selv her i denne mørke verden. Gud kom til jorden som et lite barn i den første jul, og slik viste Gud verden at ingen er alene. Mørket skal aldri overvinne lyset. Den rå makten skal ikke få siste ord, det skal den gode Gud få. 
Og når du ser rundt deg, så se etter tegnene på at den gode Gud virker midt i blant oss. Du ser det overalt hvor lys, glede, håp og tro kommer til uttrykk. Og du kan la lysene som nå er tent i hele verden minne deg om julens gode budskap: At Gud sendte sin Sønn for å frelse verden, og alle er invitert til å ta imot det lille barnet, ta imot Jesus.
Han som sier:
Kom til meg alle dere som strever og bærer tunge byrder, og jeg vil gi dere hvile. 
God jul!

